“Tü tamakat jümüin:
‘Wuleinapa jia’,
nnojotsü jümüinjatüin jüpüshua.
Tatüjaa aaꞌulu jukuaippa jüpüshua süka taneekalain jia.
Otta tü kasa alateetkat jooluꞌu tamüin,
süpülajatü shikeraajüinjatüin tü ashajünakat paala sümaiwa suluꞌu tü karalouktakat nüchikimaajatkat Maleiwa makat:
‘Nüꞌünüüichipa jooluꞌu taya chi ekiraashikai tamaa’.
“Taküjüin jooluꞌu jümüin tachiki süpülapünaa saapünüin tekii süpüla jünoujüinjatüin sülatapeena sünain tayain tayakai chi aküjapüꞌükai tachiki.
Shiimüin tü tamakat jümüin:
Chi eekai kamaneein namüin na eekai tajünalain,
kamaneeshi tamüꞌinya.
Je saaꞌu kamaneein tamüin,
kamaneeshi nia nümüin chi kajünalakai tayaꞌaya”,
nümataalakalaka Jesús namüin na nikirajüinkana.
Süchikijee nümüin Jesús tüü,
antajaasü wane shapashapataa aaꞌin nümüin.
Nümakalaka namüin na nikirajüinkana:
—Shiimüin tü tamakat jümüin:
Naapeechi ekii taya wane jaꞌakajee.
Neirakaajiraakalaka joo na nikirajüinkana sünain “¿Jarai cheje eera nia?”
sümüin naaꞌin naleꞌeruꞌu.
Otta müshia wane nikirajüinkai Jesús,
chi aishikai maꞌi nüpüla,
yaashi joyotüin nüꞌütpaꞌa.
Nujutachonkalaka najapü Simón Pedro nümüin süpüla nüsakirüinjachin Jesús sünain jaralin chi aapüinjachin nikii.
Nejejeraakalaka joo chi nikirajüinkai sünain nüsakirüin nia:
—Senyotkalee,
¿jarai chi aapüinjachika pikii?
—nümakalaka nümüin Jesús.
Nüsouktakalaka Jesús nümüin:
—Nieechi chi tacholotitkai amüin pan shiroku tü shirakat asalaa —nümakalaka.
Nücholotirakalaka joo tü pankat sünain naapüin shia nümüin Judas,
chi nüchonkai Simón Iscariote.
Je naapaapa Judas tü pankat,
nikerolokalaka Satanás,
chi sülaülakai yolujaa,
nüleꞌeruꞌumüin.
Nümakalaka Jesús nümüin:
—Puꞌuna pümaala paaꞌinramaataiwa tü paaꞌinrajatkat.
Otta müshiꞌiya na nikirajüinkana yaakana sünain tü ekawaakat,
nnojotsü nayaawatüin aaꞌu jamaluꞌulüin tü nümakat nümüin Judas.
Saaꞌu niain Judas anaajaalin tü neerü nalüꞌüjapüꞌükat na nikirajüinkana Jesús,
aluwataanayaashi neꞌe saaꞌin namüin waneeirua sünain ayalajaa tü kasa cheꞌojaakat namüin süpüla tü miꞌiraakat.
Ooꞌulaka saaꞌin namüin waneeirua,
aluwataanayaashi sünain asülajaa sümüin wayuu eekai müliain.
Nujuittaataalakalaka Judas yaawalajaꞌaya anooipaꞌamüin süchikijee naapaain tü pankat süpüla oꞌunaa namaꞌanajee.
Piyuupa tü mmapaꞌakat.
Shiasa nüchikiruꞌu Judas,
nümakalaka joo Jesús namüin na nikirajüinkana:
“Müshi paala taya jümüin tachikua:
Tayakai,
chi Shipayakai Wayuu,
kettaasü takalia jooluꞌu süpüla niiꞌiyatüinjatüin Maleiwa sümüin wayuu tü kasa anashaatasü naaꞌinrüinjatkat taka.
Je sünainjee tü naaꞌinrüinjatkat taka,
sütüjaajeerü aaꞌu wayuu süpüshua sünain pülashaatain maꞌi nia.
Je sütüjaapa wayuu naaꞌu sünain pülashaatain maꞌi nia,
niiꞌiyatamaateerü sümüin sünain anashaatain maꞌi taya maa aka niakai.
“Tachonniwaa,
jia aishiikana tapüla,
yaashi neꞌe taya jümaa motsoꞌo.
Jüchajaweechi achiki taya sümaa nnojoleechin jüntüin tanain,
süka nnojoliyülin juuntüin oꞌunaa chamüin eemüinjachire toꞌunüin,
maa aka tü tamakat paala namüin na laülaayuu judíokana.
“Otta müsia jooluꞌu,
tü taluwataainjatkat anain jia,
kasa jeket.
Taluwataain jia jooluꞌu sünain aijiraainjanain jia jüpüla waneꞌewaire jukua maa aka alin jia tapüla.
Müleka shiimüinre sünain aijiraain jia jüpüla,
ayaawatüneena jia sütüma wayuu süpüshua sünain tekirajanain jia”,
nümataalakalaka Jesús namüin na nikirajüinkana.
—Senyotkalee,
¿jalainjachi pia oꞌunüin?
—nümakalaka Simón Pedro nümüin.
Nüsouktakalaka Jesús:
—Nnojoyülia puuntüin oꞌunaa tamaa jooluꞌu chaa eemüinjachire taya.
Aluꞌujasa mapeena,
tamaajeechi pia chamüin —nümataalakalaka nümüin.
—Senyotkalee,
¿jamüshikai nnojoikaꞌa tountajachin oꞌunaa pümaa jooluꞌu?
Oꞌuneeshi taya pümaa,
jaꞌitashi taya oꞌutünüin aaꞌin pünainjee —nümakalaka Pedro nümüin.
Nüsouktakalaka Jesús nümüin:
—¿Shiimüin maꞌi tü pümakat tamüin sünain yapain pia süpüla ouktaa tanainjee?
Taküjüin paala pümüin tü shiimüinkat:
Süpülapünaa nükootaleꞌerajüin wane kaliina soꞌu aikat tüü,
aattajaweechi pia paaꞌu apünüintua sünain piꞌraajüin taya —nümakalaka Jesús nümüin.